Teším sa, že som sa zobudila do nového dňa. (Koľkí už nemali tú možnosť.)
Dnes ma nebolí hlava. Dôvod na radosť a iný pohľad na svet. (Na túto bolesť som sa zobúdzala už po dva dni - dnes - pohodička.)
Teším sa, že mám ešte aj dnes dovolenku. (To znamená - že mám aj prácu, z ktorej si môžem zobrať pár dní dovolenky. Taktiež, že mám potrebné zdravie a sily, aby som mohla pracovať.)
A som rada, že mám fajn pracovný kolektív. Dobrí ľudia sú okolo mňa.
Teším sa - že dovolenkujem "len" doma, praobyčajnym oddychom či spĺňaním si nejakých tých "koníčkov". (Hoci napríklad aj aktivitami na blogérskom poli.)
Teším sa - že nakoniec "padla" dovolenka v Chorvátsku. (Niektoré horúce dni mi dali "zabrať" aj na domácej pôde. Nebolo treba ani južných teplejších krajov. A ešte aj - ušetrím na budúcu dovolenku.;) A na budúcu rekonštrukciu bytu.)
Ďalší dôvod na radosť - mám doma PC, internet - aj energie k tomu nevyhnutné. (Nie každý má i doma takéto vymoženosti.)
Teším sa - že mám kedykoľvek a akékoľvek informácie, ktoré si môžem cez net vyhľadať. (Ani nemusím vyliezť z domu. Ani kopiť papier z tlačených info. A šetrím naše lesy.)
Teším sa - že mám "kopec" záľub - vždy si môžem naplánovať, alebo aspoň snívať ;), čo urobím, keď budem mať na to viac času. (Nehrozí mi nuda.)
Teším sa - že mám dobrých susedov. Vieme sa podeliť s dobrotami kuchyne, aj vzájomne si pomôcť, keď sa vyskytne problém. (Neraz som čítala o susedských nezhodách a robení si napriek, takže aj moji fajn susedia sú ďalším dôvodom pre radosť.)
Teším sa z dobrých priateľov. (Hoci intenzita stretania sa s nimi je veľmi variabilná. Ale sú tu.)
Som rada širokej rodine. Teším sa z nového života - prírastku ďalšieho človiečika - u sestry. Aj z dorastajúcich prváčikov. (Hoci taktiež naše stretania sú v tejto plnej a uponáhľanej dobe dosť sporadické. Ale viem, že ich mám. A vieme si s každým bez výnimky nájsť k sebe cestu. Oproti iným rodinám, kde sa častokrát rozhádajú, ignorujú, mlčky obchádzajú...)
Som rada - že žijem na našom sídlisku a v našom meste. Skoro od narodenia. (Aj keď mesto nemá samé plusy, aj keď nie sme bezproblémovou oblasťou v rámci zamestnanosti.)
Teším sa, že som Slovenka.
A - nech si hovorí a píše kto chce čo chce - stále mám nádej - že aj u nás na Slovensku bude lepšie.
... atď....
Nuž - pravda to nie je až také ťažké - nachádzať si - v bežných, každodenných chvíľkach - dôvody na radosť?